
Budapest Főváros XIV. Kerület Zugló Önkormányzat Képviselő-testülete
…/2019. (…) önkormányzati rendelete
a településkép védelméről szóló 38/2017. (IX. 25.) önkormányzati rendelet módosításáról

Budapest Főváros XIV. Kerület Zugló Önkormányzat Képviselő-testülete a településkép védelméről szóló 2016. évi LXXIV. törvény 12. § (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában és az épített környezet alakításáról és védelméről szóló 1997. évi LXXVIII. törvény 57. § (2) és (3) bekezdésében meghatározott feladatkörében eljárva a következőket rendeli el: 

1. §

Hatályát veszti Budapest Főváros XIV. Kerület Zugló Önkormányzata Képviselő-testületének a településkép védelméről szóló 38/2017. (IX. 25.) önkormányzati rendelet 2. melléklet 66. sora. 

2. §

Ez a rendelet a kihirdetését követő napon lép hatályba, és a hatálybalépését követő napon a hatályát veszti.






	…………………………………..
Karácsony Gergely
polgármester
	…………………………………..
dr. Papp Imre
jegyző





INDOKOLÁS

Általános indokolás
A Báróczy utca 1-11. – Egressy út 53-61. – Mogyoródi út 42-44. – Róna utca 84-100. szám alatti (hrsz.: 32112) területen található épületegyüttes Budapest Főváros XIV. Kerület Zugló Önkormányzata Képviselő-testületének a településkép védelméről szóló 38/2017. (IX. 25.) önkormányzati rendelete (a továbbiakban: Tkr.) alapján helyi egyedi védelem alatt áll. A védelem a homlokzatokra, a szerkezetre és a közösségi terekre terjed ki.
Az épületegyüttes a kifogásolható – részben kritikus – műszaki állapota, korlátozott használhatósága miatt a sporttelep ingatlanának a Budapesti Nemzeti Tornasport-akadémia és egyéb kiegészítő sportági létesítmények megvalósításához szükséges intézkedésekről, valamint a beruházás előkészítésének a Beruházás Előkészítési Alapból történő támogatásáról szóló 2135/2017. (XII. 29.) Korm. határozat szerinti fejlesztése során nem vehető figyelembe, emellett összességében nem rendelkezik olyan építészeti értékkel, amely a részvédettség megtartásával a helyreállítást indokolná. 
Részletes indokolás
Az 1. §-hoz
A Tkr. 2. melléklete sorolja fel az egyedi védelem alatt álló ingatlanokat. A 66. sor állapítja meg a Báróczy utca 1-11. – Egressy út 53-61. – Mogyoródi út 42-44. – Róna utca 84-100. szám alatti (hrsz.: 32112) egykori Postás-sporttelep épületeinek a részleges védettségét. 
A helyi egyedi védelem az építmény (épület és műtárgy) vagy ezek együttese egészére vagy valamely részletére terjedhet ki. A Postás-spottelep részvédettségének a megszüntetése a Korm. határozatban foglalt célok végrehajtása érdekében történik, a védelem megszüntetését szakvélemény támasztja alá.
A 2. §-hoz
A rendelet módosítása a kihirdetését követő napon lép hatályba, ezzel együtt a § technikai deregulációs rendelkezést tartalmaz.
A rendeletmódosítás európai uniós jogot nem érint.

